## Pravilnik o obrascu i načinu vođenja očevidnika u obavljenim inspekcijskim pregledima prosvjetnih inspektora i viših prosvjetnih inspektora Ministarstva prosvjete i športa

### NN 6/1997 (22.1.1997.), Pravilnik o obrascu i načinu vođenja očevidnika u obavljenim inspekcijskim pregledima prosvjetnih inspektora i viših prosvjetnih inspektora Ministarstva prosvjete i športa

# **MINISTARSTVO PROSVJETE I ŠPORTA**

Na osnovi članka 6., stavak 1. Zakona o prosvjetnoj inspekciji ("Narodne
novine", broj 50/95) ministar prosvjete i športa donosi

## **PRAVILNIK**

### **O OBRASCU I NAČINU VOĐENJA OČEVIDNIKA O OBAVLJENIM INSPEKCIJSKIM PREGLEDIMA PROSVJETNIH INSPEKTORA I VIŠIH PROSVJETNIH INSPEKTORA MINISTARSTVA PROSVJETE I ŠPORTA**

Članak 1.

(1) Ovim pravilnikom propisuju se obrasci i način vođenja očevidnika
o inspekcijskim pregledima koje su obavili prosvjetni inspektori i viši
prosvjetni inspektori Ministarstva prosvjete i športa (u daljnjem tekstu:
inspektori) u predškolskim ustanovama, osnovnim i srednjim školama i učeničkim
domovima i drugim pravnim osobama koje obavljaju odgojno-obrazovnu djelatnost
u nadležnosti Ministarstva prosvjete i športa (u daljnjem tekstu: nadzirana
ustanova).

(2) U očevidnike iz stavka 1. ovoga članka unose se i podatci o rješavanju
o žalbama na upravne akte nadziranih ustanova.

Članak 2.

(1) Svaki inspektor dužan je voditi očevidnik o nadzorima koje je obavio
i mjerama i radnjama koje je poduzeo te o rješavanju o žalbama na upravne
akte odgojno-obrazovnih ustanova u nadležnosti Ministarstva prosvjete i
športa.

(2) Očevidnik iz stavka 1. ovoga članka inspektor vodi kronološki po
obrascu otisnutom uz ovaj pravilnik kao njegov sastavni dio (obrazac br.
I.).

(3) Očevidnik se vodi za svaku godinu posebice, a nosi naslov *OČEVIDNIK
o obavljenim nadzorima i poduzetim mjerama i radnjama za godinu ---------.*
U prazninu se upisuje godina za koju se vodi očevidnik, u lijevom gornjem
kutu upisuje se ime i prezime prosvjetnoga inspektora odnosno višeg prosvjetnog
inspektora, a u desnom naziv ustrojstvene jedinice Ministarstva prosvjete
i športa odnosno ustrojstvene jedinice prosvjetne inspekcije u kojoj inspektor
obavlja poslove.

(4) U tabelarni dio očevidnika upisuju se sljedeći podatci:

1. *Red. br.* - unosi se redni broj predmeta koji je inspektor
riješio u godini za koju se vodi očevidnik

2. *Zaključak o pokretanju postupka* - unosi se klasifikacijska
oznaka, urudžbeni broj i datum zaključka o pokretanju inspekcijskoga postupka
(članak 10., stavak 2. Zakona o prosvjetnoj inspekciji - u daljnjem tekstu:
Zakon)

3. *Nadzirana ustanova* - unosi se naziv i adresa odgojno-obrazovne
ustanove na koju se postupak odnosi

4. *Zapisnik* - unosi se vrijeme obavljanja nadzora do dana zaključenja
zapisnika (članak 24., stavak 1. Zakona)

5. *Zaključak o obustavi postupaka* - unosi se klasifikacijska
oznaka, urudžbeni broj i datum zaključka o obustavi postupka (članak 13.,
stavak 2. Zakona)

6. *Upravno rješenje na podlozi zapisnika* - unosi se klasifikacijska
oznaka, urudžbeni broj i datum upravnoga rješenja donesenoga na podlozi
činjenica utvrđenih u nadzoru (članak 24., stavak 2. Zakona)

7. *Upravno rješenje na prijedlog školskoga nadzornika* - unosi
se klasifikacijska oznaka, urudžbeni broj i datum upravnoga rješenja donesenoga
na prijedlog školskoga nadzornika (članak 17., stavak 3. Zakona)

8. *Upravno rješenje na prijedlog HAK-a* - unosi se klasifikacijska
oznaka, urudžbeni broj i datum upravnoga rješenja donesenoga na prijedlog
ovlaštene osobe Hrvatskoga autokluba ili druge stručne ustanove ili druge
pravne osobe ovlaštene za stručni nadzor (članak 17., stavak 1. Zakona)

9. *Upravno rješenje - izrečene mjere* - unose se vrste i broj
mjera izrečenih upravnim rješenjem donesenim na podlozi činjenica utvrđenih
u nadzoru, na prijedlog školskoga nadzornika ili na prijedlog ovlaštene
osobe HAK-a ili druge stručne ustanove ili pravne osobe ovlaštene za stručni
nadzor

10. *Predložene mjere* - unosi se klasifikacijska oznaka, urudžbeni
broj i datum prijedloga inspektora za razrješenje ravnatelja nadzirane
ustanove zbog teže povrede zakona ili drugog propisa, prijedlog za razrješenje
predsjednika, članova ili cijeloga školskog odbora, odnosno prijedloga
za izdavanje upozorenja zaposleniku s ukazom na mogućnost otkaza ugovora
o radu ili prijedloga za izdavanje odluke o otkazu ugovora o radu zbog
neizvršavanja dužnosti iz radnog odnosa (članak 19. i 22., stavak 1. Zakona)

11. *Rad o žalbi na rješenje* - unose se podatci o radu inspektora
kao prvostupanjskog organa o žalbi na izdano upravno rješenje (žalba odbačena;
upravno rješenje izmijenjeno, stavljeno izvan snage, zamijenjeno novim
rješenjem; žalba dostavljena drugostupanjskom organu) (članak 234. do 238.
Zakona o općem upravnom postupku)

12. *Kontrola izvršenja rješenja* - unosi se datum kontrole izvršenja
upravnog rješenja

13. *Mjere zbog neizvršenja rješenja* - unose se podatci o mjerama
i radnjama poduzetim zbog dobrovoljnog neizvršenja upravnog rješenja (prijedlog
za razrješenje ravnatelja - članak 19. Zakona), (novčane kazne, neposredna
prisila - članak 24., stavak 4. i 5. Zakona)

14. *Rješenje o prekršaju po skraćenom postupku i naplata kazne*
- unosi se klasifikacijska oznaka, urudžbeni broj i datum rješenja o prekršaju
koju je donio inspektor po skraćenom postupku odnosno broj i datum naplate
kazne na mjestu prekršaja te iznos kazne (članak 20. i 21. Zakona)

15. *Zahtjevi i prijave* - unosi se klasifikacijska oznaka, urudžbeni
broj i datum zahtjeva sucu za prekršaje ili prijave za privredni prijestup
ili kazneno djelo (članak 20. i 22. stavak 2. Zakona)

16. *Izvješće i dostava predmeta u nadležnost* - unosi se klasifikacijska
oznaka, urudžbeni broj i datum izvješća nadležnom tijelu o povredama utvrđenim
u nadzoru te o dostavi predmeta u nadležnost (članak 23. Zakona)

17. *Rješenje o žalbi na upravni akt ustanove* - unosi se klasifikacijska
oznaka, urudžbeni broj i datum drugostupanjskog rješenja u povodu žalbe
na upravni akt odgojno-obrazovne ustanove (članak 9. stavak 2. Zakona

18. *Napomene* - unose se primjedbe ili dopunski podatci i sl.

Članak 3.

(1) Na temelju očevidnika iz članka 2. ovoga pravilnika prosvjetna inspekcija
odnosno svaka ustrojstvena jedinica prosvjetne inspekcije vodi očevidnik
po obrascu otisnutom uz ovaj pravilnik kao njegov sastavni dio (obrazac
br. II).

(2) Očevidnik iz stavka 1. ovoga članka vodi se po županijama i nadziranim
ustanovama.

(3) Očevidnik nosi naslov *OČEVIDNIK o obavljenim inspekcijskim pregledima
prosvjetnih inspektora Ministarstva prosvjete i športa.* U tabelarni
dio očevidnika upisuju se sljedeći podatci:

1. *Red. br.* - unosi se redni broj ustanove u županiji

2. *Naziv ustanove* - unosi se naziv i sjedište nadzirane ustanove

3. *Datum nadzora* - unosi se datum zaključenja zapisnika o nadzoru
odnosno datum donošenja rješenja na prijedlog školskoga nadzornika ili
ovlaštene osobe HAK-a ili datum donošenja rješenja o žalbi na upravni akt
nadzirane ustanove

4. *Broj predmeta* - unosi se klasifikacijska oznaka pod kojom
je pokrenut postupak

5. *Inspektor* - ime i prezime inspektora koji je obavio nadzor,
donio rješenje ili rješavao o žalbi na upravni akt ustanove.

Članak 4.

Očevidnici iz članka 2. i 3. ovoga pravilnika mogu se voditi i računalskom
tehnikom.

Članak 5.

Podatcima sadržanim u očevidnicima iz članka 2. i 3. ovoga pravilnika
koristit će se prosvjetna inspekcija odnosno ustrojstvena jedinica prosvjetne
inspekcije kod sastavljanja izvješća o radu.

Članak 6.

Stupanjem na snagu ovoga pravilnika prestaje važiti Uputstvo o načinu
vođenja evidencije o inspekcijskom nadzoru koji obavljaju prosvjetni inspektori
("Narodne novine", broj 15/82).

Članak 7.

Ovaj pravilnik stupa na snagu osmoga dana od dana objave u "Narodnim
novinama".

Klasa: 600-04/97-01/7
Urbroj: 532-07/97-2
Zagreb, 16. siječnja 1997.

Ministar
**Ljilja Vokić, prof.,** v. r.

![](dodatni/368154.gif)
![](dodatni/368155.gif)

Pravilnik, NN 6/1997-98